कैसे कहूं कि अपने को अभिव्यक्त करने के इतने खूबसूरत तरीके मेरे पास नहीं है। अपने खाली हाथ कैसे दिखाऊं। लेकिन, हां कुछ तो है ऐसा जिसे मैं दिखाना चाहती हूं। एक दुनिया। जिसे मैंने अपने आस-पास, इर्द-गिर्द महसूस किया। एक जीवन जिसे मैंने अपनी हथेलियों में सहेज लेना चाहा।सहारनपुर के एक तंग इलाका, जिसकी पतली गलियों और बदबूदार नालियों वाले के बगल से गुजरती हुई एक लड़की, जो अपने दुपट्टे को बार-बार अपने सिर पर ठीक करती है। आस-पास से, हर मकान से, गली से, दुकान से सैकड़ों निगाहें उसकी कमर पर, उसकी पींठ पर, उसके शरीर पर चिपकी हुई है, फिर वह निकलती है रोज उसी गली से। उसे अपने जीवन से प्यार है। जीवन की जीने की रवानियत में वह खुद को प्रकट कर रही है। उसके मेहंदी भरे हाथ उसकी जिजीविषा की कहानी जता रहे हैं। इस लड़की से मैं आप सभी का परिचय करा देना चाहती हूं।उसकी जददोदहद उसकी जीजिविषा उसकी अपनी अस्मिता की तलाश के साथ आप की यात्रा सुनिश्चत करना चाहती हूं।